पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना के कहर से कराहते शहरवासियों की पीड़ा सात समंदर पार बैठे प्रवासी जोधपुरी भी ना केवल महसूस कर रहे हैं, बल्कि यथासंभव तत्काल मदद भी जुटा रहे हैं। न्यूयॉर्क के एक सगाई समारोह में ऐसी ही 150 ऑक्सीजन कंसंट्रेटर की मदद जोधपुर के लिए जुटाई गई।
यहां पर जयपुर फुट यूएस के चेयरमैन प्रेम भंडारी के पुत्र सिद्धार्थ का सगाई समारोह था। भंडारी ने सगाई में आए लिफाफों की राशि एवं खुद अपनी ओर से राशि जोड़कर जोधपुर के लिए 25 ऑक्सीजन कंसंट्रेटर भेजने की घोषणा की। भंडारी ने कहा कि वे लगातार जोधपुर में ऑक्सीजन की कमी की खबरें पढ़ रहे थे।
कोरोना की खबरों से उद्वेलित थे समाजसेवी
इसी बीच समाजसेवी निर्मल गहलोत द्वारा जोधपुर में ब्रेथ बैंक (श्वास बैंक) की योजना की खबर जब दैनिक भास्कर में पढ़ी तो उनके मन में भी आया कि वे कुछ करें। भंडारी की घोषणा के बाद तो समारोह का माहौल ही बदल गया। राजस्थान फाउंडेशन यूएसए के अध्यक्ष केके मेहता ने भी 50 ऑक्सीजन कंसंट्रेटर देने की घोषणा की तो राजस्थान फाउंडेशन के आयुक्त धीरज श्रीवास्तव ने भी मेहता की सराहना की।
मातृभूमि के लिए आगे आए अप्रवासी भारतीय
वहां मौजूद निखिल मेहता एवं उनके नाना कनकराज गोलिया ने भी 50 कंसंट्रेटर घोषित किए। जोधपुर के ही जाए-जन्मे ओपी चौधरी ने भी 25 कंसंट्रेटर की राशि अपनी ओर से दी। देखते ही देखते मातृभूमि के लिए 150 ऑक्सीजन कंसंट्रेटर को तत्काल भेजने का फैसला हो गया।
समारोह में मौजूद यूएन में भारतीय राजदूत टीएस त्रिमूर्ति, काउंसिल जनरल ऑफ इंडिया न्यूयॉर्क रणधीर जायसवाल, डिप्टी काउंसिल जनरल ऑफ इंडिया न्यूयॉर्क शत्रुघ्न सिन्हा आदि ने जोधपुर के प्रवासियों की इस पहल को सराहनीय बताया।
दूतावास की मदद से रशियन कंपनी से किया करार
जोधपुर के लिए तत्काल एवं अच्छे कंसंट्रेटर जुटाने के लिए भंडारी ने भारतीय दूतावास से मदद मांगी। रूस की एक कंपनी से इन कंसंट्रेटर के लिए करार किया गया। साथ ही 50 कंसंट्रेटर भारत के लिए रवाना भी कर दिए गए। प्रक्रिया को आसान बनाने में विदेश सचिव हर्षवर्द्धन श्रंगला, संयुक्त सचिव संदीप चक्रवर्ती और उज्बेकिस्तान में राजदूत मनीष प्रभात और अदिति वलुंज ने मदद की।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva mag_Deva hin_Deva hin_Deva hin_Deva hin_Deva zho_Hant eng_Latn